Taktikalised otsused tarneahelas kannavad endas strateegia sõnumit. Fookuses on küsimused, kuidas tuua kasu oma ettevõttele, selle klientidele ja logistikapartneritele. Taktikalisel otsustamisel keskendutakse meetmete valimisele, mis teenivad kulude vähendamist, parimate tegutsemispraktikate arendamist, ostmist strateegiliselt eelistatud tarnijatelt,  logistikapartneri valikut, samuti ka lao tegutsemiskulude vähendamise eesmärki. Taktikalise juhtimise ülesandeks on selgitada välja alternatiivid ja töötada välja ettevõtte jaoks kõige väiksemate kulude, kõrgema teenindustaseme ja lühemate läbimisaegadega tingimused, järgides seejuures strateegilist suunda. Taktikalised otsused hõlmavad materjalijuhtimist, varude juhtimist, planeerimise ja prognoosimise protsesse. Taktikalisel tasandil otsustatakse näiteks, kuidas valmistada tooteid madalama hinnaga. Taktikaline  otsus tootmises võib tähendada tootmise kontseptsiooni valikut kasutatava tehnoloogia raames. Kui strateegilisel tasandil tehakse otsused valmistamistatavate tootegruppide üle, siis taktika abil leitakse kindlad tooted, mida tuleks toota ja arendada.